एक्क दिन रवारी फी उठी आई। बड़ी खुश ही। “भाइया ! एक्क घर ऐ। दस्सां केह्। तिऐ दी किस्मत होनि लोड़चदी ऐ। जेड़ा इसी उत्थें थोग, ओ मेरी आपनी तीई गै थोऐ ते सारे ज्हानै दियें तीएं गी परमात्मा देऐ। बड्डा खान्दान ऐ, शरीफ घर ऐ, पर, एक्क गल्ल ऐ, दना दिल बड्डा गै रखना पौग। किस थोड़ा कष्ट ते सहना गै पौग। कनेय कष्ट, दस्सो ते सेई ?” गफूर खान ने दना जौरै कन्ने आखेया। इसदा विश्वास होन लगा जे परमात्मा ने ईऐ घर फातमा आस्तै बनाया दा ऐ। “उत्थें ते जी सुन्नां बद्द गै देना पौना। कपड़े ओ आपने गै घरा देङन। इसदे बास्तै दिक्खो, मराज्जै दी कदर ते तुसेंगी करनी ग पौग। ओ ते आपनी तियू दी गै शोभा ऐ।” पन्त्यानी ने आखेया ते टुरी गई। गफूर खान सोच्चन लगा कि ए इन्नियां चीज़ां कुत्थों औङन। उद्दरा रवारी कन्नें वायदा करी ओड़े दा हा। उसी केई विचार दिमागै च आए। आखर पता नईं के सोच्चिऐ एक्क सूंक सुट्‌टी ते फातमा गी आखेया-“लई आ हां तीए झारी।”